Line Barfod (EL), 2008-12-19:
Jeg håber også meget, at ministeren kommer på talerstolen, så vi bl.a. kan få svar på, hvem der har ønsket at udvide lovforslaget.
Det fremgår jo af en artikel i Information i dag - hvor Information har fået aktindsigt i, hvad der er foregået i ministeriet - at man undervejs i forløbet har ændret på, hvem loven skal omfatte, fra kun at være dem, der er administrativt udvist, fordi de er terrormistænkte, til at være alle, der er på tålt ophold.
Fra hr. Peter Skaarup har vi fået det svar, at det ikke var Dansk Folkeparti, der krævede den udvidelse.
Ministeren må kunne komme herop og fortælle Folketinget, hvem der så har krævet den udvidelse, og hvad baggrunden er.
Det må være muligt.
Engang var ministeren kendt for at have respekt for folkestyret.
Jeg håber, der er så meget tilbage af den respekt, at ministeren kommer på talerstolen og fortæller os om det her forløb.
Man må sige, at hele forløbet omkring lovforslaget har været udtryk for magtarrogance af værste skuffe.
Fra fru Karina Lorentzen lige før, fra hr. Morten Østergaard tidligere og også under andenbehandlingen har der været givet eksempler på de ikkesvar, vi har fået fra ministeren.
Og det er altså en arrogance af den anden verden, at man ikke mener, man behøver at svare Folketinget, at man ikke mener, man overhovedet behøver at argumentere for sin sag, men bare siger: Vi har flertal.
Det er oven i købet det spinklest mulige flertal.
Man har nemlig én stemmes flertal for dette lovforslag.
Det er et lovforslag, hvor der er rejst klare spørgsmål om, hvorvidt vi er i strid med menneskerettighederne, i strid med grundloven, i strid med selve de grundlæggende retsfundamenter, som vi bygger vores demokrati på - det demokrati, som vi alle sammen prøver at udbrede til resten af verden, det demokrati, som vi gang på gang hører regeringspartierne og Dansk Folkeparti kræve, at alle, der kommer til Danmark, skal bekende sig til.
Men det gælder åbenbart kun dem, der kommer hertil; det gælder åbenbart ikke for medlemmerne af Venstre, Konservative og Dansk Folkeparti, at de skal overholde det demokrati, som man kræver af dem, der kommer hertil.
Jeg kan simpelt hen ikke forstå, at man kan mene, det er i orden at gå på kompromis med og vende om på et så grundlæggende retsprincip, at hvis man er mistænkt for noget, skal man stilles for en dommer, et så grundlæggende retsprincip, at man er uskyldig, indtil det modsatte er bevist, et så grundlæggende retsprincip, at en frihedsberøvelse kræver en konkret begrundelse.
Jeg mener, det er fuldstændig fundamentalt, at man ikke kan beslutte, at en masse mennesker ikke har deres frihed.
Man er nødt til at gå ud fra, at vi alle sammen har vores frihed, og skal der ske et indgreb i friheden, kræver det en konkret begrundelse.
Jeg mener ikke, vi er i nærheden af at være en politistat, men den metode, man bruger her, er en politistatsmetode; det er ikke tankegangen i en retsstat.
Efter at nazisterne var blevet væltet, var der nogle, der spurgte til, hvorfor der ikke var flere, der sagde fra undervejs.
Der er skrevet et berømt digt - jeg har ikke taget den nøjagtige ordlyd med, det findes i flere versioner - hvor en siger: Først tog de jøderne.
Jeg sagde intet, for jeg er ikke jøde.
Derefter tog de kommunisterne.
Jeg sagde intet, for jeg er ikke kommunist.
Så tog de fagforeningsfolkene.
Jeg sagde intet, for jeg er ikke fagforeningsmand.
Jeg håber ikke, at man om nogle år vil stå i den samme situation: at have udbredt denne foragt for retsstaten og retsprincipperne til også at gælde for andre grupper.
Hele grundlaget for retsstaten er, at de samme retsprincipper gælder for alle.
Det, vi plejer at sige er selve grundlaget for det danske demokrati, er sætningen om, at der er frihed for Loke såvel som for Thor.
Loke har stået for nogle af de mest forfærdelige ting i den nordiske mytologi, men alligevel siger vi, at friheden også skal gælde for ham; at retsprincipperne også gælder for ham.
Jeg håber meget, at der vil være nogle til stede i dag blandt de borgerlige, der vil sige: Det er det, vi fortsat skal bygge på i Danmark, vi ønsker at have et demokrati, der bygger på grundprincippet om frihed for Loke såvel som for Thor.